同诸子游灵隐寺夜宿涧西房
方九叙 (Ming)
厌喧慕幽栖，惜阴耽夕憩。梵宇枕山阿，层峦延远睇。水石互清华，松篁纷蔽翳。缘涧荫芳椒，依岩构禅砌。岚翠罨檐牙，灵籁响云际。暧暧日将颓，凄凄风且曀。稍觉朝欢阑，还因宵赏滞。高阁谢尘嚣，流泉澄梦寐。况复偶羊何，宁须狎支惠。尚子欣远游，嵇康慵作吏。苟非贤达人，讵知身似寄。